DECIZIA COMISIEI
din 9 octombrie 2008
de modificare a Deciziei 2005/56/CE de instituire a Agenției Executive pentru Educație, Audiovizual și Cultură pentru gestionarea acțiunii comunitare în domeniul educației, audiovizualului și culturii, în aplicarea Regulamentului (CE) nr. 58/2003 al Consiliului
(2008/785/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (1), în special articolul 3 alineatul (1),
întrucât:
(1)
Agenția Executivă pentru Educație, Audiovizual și Cultură (denumită în continuare „agenția”) a fost înființată prin Decizia 2005/56/CE a Comisiei (2). Ea gestionează acțiunea comunitară în domeniul educației, audiovizualului și culturii, inclusiv proiectele finanțate prin instrumente ale politicii europene în materie de asistență externă, prin al 9-lea Fond European de Dezvoltare și prin anumite acorduri încheiate între Comunitate și Statele Unite ale Americii și între Comunitate și Canada.
(2)
La 31 decembrie 2006, a treia fază a programului transeuropean de cooperare pentru învățământul superior (Tempus III) a ajuns la termen. Comisia a decis să prelungească această acțiune pentru perioada 2007-2013 (Tempus IV) și să o finanțeze prin intermediul dispozițiilor a trei instrumente ale politicii europene în materie de asistență externă, și anume Instrumentul de asistență pentru preaderare (IPA), Instrumentul european de vecinătate și parteneriat și Instrumentul de finanțare a cooperării pentru dezvoltare.
(3)
În baza inițiativelor întreprinse de Comunitatea Europeană cu Statele Unite ale Americii și cu Canada, Comisia a decis, în plus, să consolideze cooperarea în domeniul educației și al tineretului cu țările industrializate și cu celelalte țări și teritorii cu venituri ridicate.
(4)
O evaluare externă finalizată în aprilie 2008 de către Comisie a arătat că recurgerea la agenție constituie cea mai bună soluție pentru gestionarea programului Tempus (a patra fază a programului, precum și încheierea fazei a treia) și a proiectelor finanțate prin Instrumentul de cooperare cu țările industrializate și cu celelalte țări și teritorii cu venituri ridicate. Prin urmare, această evaluare a recomandat includerea în sarcinile agenției a gestionării programelor și proiectelor menționate anterior.
(5)
Este necesară modificarea Deciziei 2005/56/CE în consecință.
(6)
Măsurile prevăzute în prezenta decizie sunt conforme cu avizul Comitetului de reglementare pentru agențiile executive,
DECIDE:
Articol unic
Articolul 4 alineatul (1) din Decizia 2005/56/CE se înlocuiește cu următorul text:
„(1) Agenția răspunde de gestionarea anumitor componente ale următoarelor programe comunitare:
1.
proiectele din domeniul învățământului superior care pot fi finanțate în temeiul dispozițiilor privind ajutorul economic în favoarea anumitor țări din Europa Centrală și de Est (Phare), aprobate prin Regulamentul (CEE) nr. 3906/89 al Consiliului (3);
2.
programul de încurajare a dezvoltării și a distribuirii producțiilor audiovizuale europene (MEDIA II - Dezvoltare și distribuire) (1996-2000), aprobat prin Decizia 95/563/CE a Consiliului (4);
3.
programul de formare profesională pentru profesioniștii din industria europeană a programelor audiovizuale (MEDIA II - Formare profesională) (1996-2000), aprobat prin Decizia 95/564/CE a Consiliului (5);
4.
a doua fază a programului de acțiune comunitară în domeniul educației «Socrates» (2000-2006), aprobată prin Decizia nr. 253/2000/CE a Parlamentului European și a Consiliului (6);
5.
a doua fază a programului de acțiune comunitară în domeniul formării profesionale «Leonardo da Vinci» (2000-2006), aprobată prin Decizia 1999/382/CE a Consiliului (7);
6.
programul de acțiune comunitară «Tineret» (2000-2006), aprobat prin Decizia nr. 1031/2000/CE a Parlamentului European și a Consiliului (8);
7.
programul «Cultura 2000» (2000-2006), aprobat prin Decizia nr. 508/2000/CE a Parlamentului European și a Consiliului (9);
8.
proiectele din domeniul învățământului superior care pot fi finanțate în temeiul dispozițiilor privind acordarea unei asistențe statelor partenere din Europa de Est și din Asia Centrală (2000-2006), prevăzută de Regulamentul (CE, Euratom) nr. 99/2000 al Consiliului (10);
9.
proiectele din domeniul învățământului superior care pot fi finanțate în temeiul dispozițiilor privind ajutorul acordat Albaniei, Bosniei și Herțegovinei, Croației, Fostei Republici Iugoslave a Macedoniei, Republicii Muntenegru, Serbiei și Kosovo (2000-2006), aprobate în cadrul Regulamentului (CE) nr. 2666/2000 al Consiliului (11);
10.
proiectele din domeniul învățământului superior care pot fi finanțate în temeiul dispozițiilor privind măsurile financiare și tehnice de susținere (MEDA) a reformei structurilor economice și sociale în cadrul Parteneriatului euro-mediteranean, aprobate prin Regulamentul (CE) nr. 2698/2000 al Consiliului (12);
11.
a treia fază a programului transeuropean de cooperare pentru învățământul superior (Tempus III) (2000-2006), aprobată prin Decizia 1999/311/CE a Consiliului (13);
12.
proiectele care pot fi finanțate în temeiul dispozițiilor Acordului dintre Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale (2001-2005), aprobat prin Decizia 2001/196/CE a Consiliului (14);
13.
proiectele care pot fi finanțate în temeiul dispozițiilor Acordului dintre Comunitatea Europeană și Guvernul Canadei de reînnoire a programului de cooperare în domeniul învățământului superior și al formării profesionale (2001-2005), aprobat prin Decizia 2001/197/CE a Consiliului (15);
14.
programul de încurajare a dezvoltării producțiilor audiovizuale europene (MEDIA Plus - dezvoltare, distribuire și promovare) (2001-2006), aprobat prin Decizia 2000/821/CE a Consiliului (16);
15.
programul de formare profesională pentru profesioniștii din industria europeană de programe audiovizuale (MEDIA - Formare) (2001-2006), aprobat prin Decizia nr. 163/2001/CE a Parlamentului European și a Consiliului (17);
16.
programul multianual pentru integrarea eficientă a tehnologiilor informației și comunicațiilor (TIC) în sistemele de educație și formare profesională din Europa («învățământ online»/«e-learning») (2004-2006), aprobat prin Decizia nr. 2318/2003/CE a Parlamentului European și a Consiliului (18);
17.
programul de acțiune comunitară pentru promovarea cetățeniei europene active (participare civică) (2004-2006), aprobat prin Decizia 2004/100/CE a Consiliului (19);
18.
programul de acțiune comunitară pentru promovarea organismelor active la nivel european în domeniul tineretului (2004-2006), aprobat prin Decizia nr. 790/2004/CE a Parlamentului European și a Consiliului (20);
19.
programul de acțiune comunitară pentru promovarea organismelor active la nivel european și sprijinirea activităților specifice în domeniul educației și formării profesionale (2004-2006), aprobat prin Decizia nr. 791/2004/CE a Parlamentului European și a Consiliului (21);
20.
programul de acțiune comunitară pentru promovarea organismelor active la nivel european în domeniul culturii (2004-2006), aprobat prin Decizia nr. 792/2004/CE a Parlamentului European și a Consiliului (22);
21.
programul pentru ameliorarea calității învățământului superior și promovarea înțelegerii interculturale prin cooperare cu țări terțe (Erasmus Mundus) (2004-2008), aprobat prin Decizia nr. 2317/2003/CE a Parlamentului European și a Consiliului (23);
22.
proiectele care pot fi finanțate în temeiul dispozițiilor Acordului dintre Comunitatea Europeană și Statele Unite ale Americii de reînnoire a programului de cooperare în domeniul învățământului superior și al învățământului și formării profesionale (2006-2013), aprobat prin Decizia 2006/910/CE a Consiliului (24);
23.
proiectele care pot fi finanțate în temeiul dispozițiilor Acordului dintre Comunitatea Europeană și Guvernul Canadei de stabilire a unui cadru de cooperare în materie de învățământ superior, de formare și de tineret (2006-2013), aprobat prin Decizia 2006/964/CE a Consiliului (25);
24.
programul de acțiune în domeniul învățării de-a lungul vieții «Lifelong Learning» (2007-2013), aprobat prin Decizia nr. 1720/2006/CE a Parlamentului European și a Consiliului (26);
25.
programul «Cultura» (2007-2013), aprobat prin Decizia nr. 1855/2006/CE a Parlamentului European și a Consiliului (27);
26.
programul «Europa pentru cetățeni» care are ca scop promovarea cetățeniei europene active (2007-2013), aprobat prin Decizia nr. 1904/2006/CE a Parlamentului European și a Consiliului (28);
27.
programul «Tineretul în acțiune» (2007-2013), aprobat prin Decizia nr. 1719/2006/CE a Parlamentului European și a Consiliului (29);
28.
programul de sprijin pentru sectorul audiovizual european (MEDIA 2007) (2007-2013), aprobat prin Decizia nr. 1718/2006/CE a Parlamentului European și a Consiliului (30);
29.
proiectele din domeniul învățământului superior care pot fi finanțate în temeiul dispozițiilor privind asistența pentru cooperarea economică cu țările în curs de dezvoltare din Asia, aprobate în cadrul Regulamentului (CEE) nr. 443/92 al Consiliului (31);
30.
proiectele din domeniul învățământului superior și al tineretului care pot fi finanțate prin intermediul dispozițiilor Instrumentului de asistență pentru preaderare (IPA) instituit prin Regulamentul (CE) nr. 1085/2006 al Consiliului (32);
31.
proiectele din domeniul învățământului superior care pot fi finanțate prin intermediul dispozițiilor Instrumentului european de vecinătate și parteneriat, instituit prin Regulamentul (CE) nr. 1638/2006 al Parlamentului European și al Consiliului (33);
32.
proiectele din domeniul învățământului superior care pot fi finanțate în temeiul dispozițiilor Instrumentului de finanțare a cooperării pentru dezvoltare, instituit prin Regulamentul (CE) nr. 1905/2006 al Parlamentului European și al Consiliului (34);
33.
proiectele din domeniul învățământului superior și al tineretului care pot fi finanțate în temeiul dispozițiilor Instrumentului financiar pentru cooperarea cu țările industrializate și celelalte țări și teritorii cu venituri ridicate (ICI), instituit prin Regulamentul (CE) nr. 1934/2006 al Consiliului (35);
34.
proiectele din domeniul învățământului superior care pot fi finanțate cu resurse din al 9-lea Fond European de Dezvoltare (2000-2007) (36).
Adoptată la Bruxelles, 9 octombrie 2008.